# Lausunto

Opetus- ja kulttuuriministeriö / Valtion liikuntaneuvosto

kirjaamo@minedu.fi

Asia: Luonnos/Liikuntapaikkarakentamisen suunta –asiakirja

Viite: VN/551/2021

 Vammaisten henkilöiden oikeuksien neuvottelukunta VANE on valtioneuvoston asettama neuvottelukunta, joka toimii YK:n vammaisten henkilöiden oikeuksista tehdyn yleissopimuksen (SopS 26/2016; YK:n vammaisyleissopimus) kansallisena koordinaatiomekanismina. Vammaisyleissopimus on Suomessa osa velvoittavaa lainsäädäntöä. VANE tarkastelee luonnoksen ehdotuksia vammaisyleissopimuksen näkökulmasta.

 Tässä kohtaa erityisesti huomioon otettavia sopimuksen artikloja ovat 3 artiklan yleiset periaatteet, 4 artiklan yleiset velvoitteet ja 9 artiklan, esteettömyys sekä 30 artiklan osallistuminen kulttuurielämään, virkistys- ja vapaa-ajan toimintaan ja urheiluun. Vammaisyleissopimuksen yleisiä periaatteita ovat mm. 3 artiklan kohta e) mahdollisuuksien yhdenvertaisuus ja f-kohdan esteettömyys ja saavutettavuus. 4 artiklan kohta 3 pitää sisällään osallistamisvelvoitteen, joka on olennainen myös tässä yhteydessä.

 9 artiklassa, joka käsittelee esteettömyyttä ja saavutettavuutta todetaan seuraavaa: *”Jotta vammaiset henkilöt voisivat elää itsenäisesti ja osallistua täysimääräisesti kaikilla elämänalueilla, sopimuspuolet toteuttavat asianmukaiset toimet varmistaakseen vammaisille henkilöille muiden kanssa yhdenvertaisen pääsyn fyysiseen ympäristöön, kuljetukseen, tiedottamiseen ja viestintään, muun muassa tieto-ja viestintäteknologiaan ja -järjestelmiin, sekä muihin yleisölle avoimiin tai tarjottaviin järjestelyihin ja palveluihin sekä kaupunki- että maaseutualueilla.*

Varsinaisessa liikuntaa koskevassa 30 artiklan kohdassa 5 todetaan*: ” 5. Jotta vammaiset henkilöt voisivat osallistua yhdenvertaisesti muiden kanssa virkistys-, vapaa-ajan-ja urheilutoimintaan, sopimuspuolet toteuttavat asianmukaiset toimet, joilla:*

 *a) kannustetaan ja edistetään vammaisten henkilöiden mahdollisimman laajaa osallistumista kaikille suunnattuun urheilutoimintaan kaikilla tasoilla;*

 *b) varmistetaan, että vammaisilla henkilöillä on mahdollisuus järjestää ja kehittää vammaisille erityistä urheilu-ja virkistystoimintaa sekä osallistua siihen, ja tätä varten kannustetaan asianmukaisten voimavarojen, ohjauksen ja koulutuksen järjestämistä vammaisille henkilöille yhdenvertaisesti muiden kanssa;*

 *c) varmistetaan, että vammaiset henkilöt pääsevät urheilu-, virkistys-ja matkailupaikkoihin;*

 *d) varmistetaan, että vammaiset lapset voivat yhdenvertaisesti muiden lasten kanssa osallistua leikki-, virkistys-, vapaa-ajan-ja urheilutoimintaan, mukaan lukien koulujärjestelmässä tarjottava toiminta;*

 *e) varmistetaan, että vammaiset henkilöt saavat palveluja virkistys-, matkailu-, vapaa-ajan-ja urheilu-toimintojen järjestäjiltä.*

**Yleistä**

 VANE pitää tehtyä luonnosta huolellisesti laadittuna kokonaisuutena, jossa on yksittäisen maininnan sijaan läpileikkaavasti huomioitu erityisryhmät, yhdenvertaisuus, esteettömyys ja saavutettavuus.

 VANE pitää kannatettavana, että valtionavustuksia myönnettäessä avustuskriteereissä on niin rakentamis- kuin tutkimus/kehittämishankkeidenkin kohdalla edellytyksenä tasa-arvon, yhdenvertaisuuden kuin esteettömyyden ja saavutettavuudenkin edistäminen. On hyvä, että esteettömyys ja saavutettavuus on osoitettava myös hankehakemusten liitedokumenteilla.

 VANE pitää erinomaisena myös sitä, että luonnoksessa on tutkittuun tietoon perustuen kuvattu vammaisten ihmisten liikkumisen tilaa ja eroja valtaväestöön nähden. Luonnoksessa todetaan mm.: *”Suomessa on arviolta noin 700 000–750 000 ihmistä, jotka kokevat fyysisiä (näkeminen, kuuleminen, liikkuminen) ja/tai kognitiivisia toimintarajoitteita. Vain neljännes (24 %) toimintarajoitteita kokeneista nuorista liikkui suosituksen mukaan, kun vammattomista nuorista näin teki kolmannes (34 %). Myös toimintarajoitteiset aikuiset harrastavat vapaa-ajan liikuntaa harvemmin kuin muu väestö. Ulkoilua tai liikuntaa vähintään kerran viikossa harrastaa puolet toimintarajoitteisista aikuisista, kun muusta väestöstä määrä on kolme neljäsosaa. Jopa kolmannes toiminta-rajoitteisista ei juuri osallistu liikunta- ja ulkoiluharrastuksiin, kun muussa väestössä näin raportoi joka kymmenes. Yleisimmät esteet toimintarajoitteisten liikunnan harrastamiselle näyttävät liittyvän ympäristöstä johtuviin ulkoisiin esteisiin.”* YK:n vammaisyleissopimus velvoittaa lisäämään tietoisuutta vammaisten ihmisten oikeuksista ja keräämään tilastoja ja tietopohjaa (31 art.) vammaisyleissopimuksen soveltamiseksi. Suunta- asiakirjassa edistetään liikunnan osalta näitä velvoitteita.

 VANE esittää kuitenkin harkittavaksi, voisiko asiakirjassa täsmentää, onko liikuntapaikkarakentamisen osalta, erityisesti tulevaisuutta ajatellen, riittävää, että rakennusmääräysten vähimmäisvaatimukset esteettömyyden osalta täyttyvät. Vähimmäisvaatimusten täyttyminen ei takaa esteettömyyttä vielä kaikkien erityisryhmien kannalta. Valtionavustuksilla voitaisiin kannustaa pidemmälle vietyyn esteettömyyteen.

 Tutkimus- ja kehittämistoiminnan osalta VANE haluaa myös muistuttaa, että tulosten esittelyssä ja julkaisuissa tulisi niin ikään huomioida saavutettavuus.

**Yksityiskohtaisia huomioita**

*2.3 Yhdenvertaisuus liikuntapaikkarakentamisessa*

 VANE pitää tärkeänä, että yhdenvertaisuuden sääntelyä koskevassa kuvauksessa on huomioitu niin perustuslaki, yhdenvertaisuuslainsäädäntö kuin vammaisyleissopimuskin. VANE esittää kuitenkin vielä ko. kohtaan lisättäväksi yhdenvertaisuuslain kohdalle positiivisen erityiskohtelun ohella maininnan **kohtuullisista mukautuksista**. Vammaisyleissopimuksen kohdalla olisi puolestaan hyvä todeta, että **sopimus on osa kansallista velvoittavaa lainsäädäntöä ja sitä valvotaan kansainvälisesti.**

 VANE pitää kannatettavana, että luonnoksessa esteettömyys ja saavutettavuus on kuvattu laajasti, ei vain rakennetun ympäristön näkökulmasta. Kyseessä on viime kädessä palveluja käyttävän ihmisen kannalta toimintojen ketju. Erinomaista on myös se, että luonnoksessa on myös huomioitu vammaisten ihmisten monenlaiset roolit; vammainen henkilö voi olla myös esimerkiksi liikunnan ohjaaja.

*2.5 Yhdyskuntasuunnittelu*

 Yhdyskuntasuunnittelu tehdään käytännössä kuntatasolla kaavoituksella. Tässä olisi hyvä mainita kunnan vammaisneuvostot, joilta voidaan pyytää lausuntoa kaavoituksen eri vaiheissa. Kuntalain (410/2015) mukaan kaikissa kunnissa tulee olla vammaisneuvosto, joko oma tai yhteinen toisten kuntien kanssa. YK:n vammaisyleissopimuksen 4(3) artikla edellyttää osallistamaan vammaiset ihmiset heitä koskevissa asioissa ja osallisuuden tulisi tapahtua systemaattisesti läpi valmisteluprosessien, ei vain pisteittäisinä kuulemisina.

*4 Liikuntapaikkarakentamisen avustaminen edellisellä suunta-asiakirja kaudella*

 VANE katsoo, että tulevaisuutta silmällä pitäen olisi hyvä, jos tässä kohtaa olisi voitu myös arvioida sitä, miten esteettömyys ja saavutettavuus liikuntarakentamisessa on edistynyt edellisellä avustuskaudella, ts. miten vaikuttavia instrumentteja esim. avustamisen esteettömyysehdot ja –kriteerit ovat olleet.

*5.4 Liikuntapaikkarakentamisen kehittämistarpeet*

Luonnoksen tiivistetyssä kehittämistarveluettelossa on mainittu myös esteettömyyden erityinen huomioiminen (kohta 9). Muualla luonnoksessa todetaan kuitenkin esimerkiksi: *”Kunnissa viidesosassa (21 %) oli tehty liikuntapaikoille esteettömyyssuunnitelmia vuonna 2019, mutta suunnitelmien määrä ei näytä juurikaan lisääntyneen viime vuosina (19 % vuonna 2013). Liikuntaolosuhteiden esteettömyyden nykytilasta ei ole laaja-alaista ja valtakunnallista tutkittua tietoa. Kuntien omien arvioiden mukaan esteettömyys toteutuu liikuntapaikoista parhaiten uimahalleissa, pallokentillä ja yleisurheilukentillä. Eniten puutteita kunnat raportoivat kuntosalien, jäähallien ja liikuntasalien esteettömyydessä. Tutkimustietojen mukaan liikuntapaikoilla toimivien henkilöiden esteettömyysosaaminen on kuitenkin puutteellista, mikä vaikuttaa siihen, että esteettömyyden tila arvioidaan yleensä todellista tasoa paremmaksi….”*

Luonnoksessa todetaan edelleen*: ”Liikuntaolosuhteiden esteettömyyttä ja liikuntapalveluiden yhdenvertaisuutta voidaan edistää henkilöstölle järjestettävillä koulutuksilla, toteuttamalla koulutettujen kartoittajien toteuttamia esteettömyyskartoituksia ja huolehtimalla kartoituksissa esiin tulleiden toimenpide-ehdotuksien toteutuksesta. Käyttäjien osallisuus kaikissa vaiheissa (suunnittelu, toteutus, toimintakäytännöt jne.) parantaa liikuntaolosuhteiden esteettömyyttä ja saavutettavuutta.”*

 **Edellä mainittuun viitaten VANE esittääkin, että kehittämistarveluettelon esteettömyyttä ja saavutettavuutta koskevaa kirjausta (9) täsmennetään ja terävöitetään jo luonnoksessa todettujen hyvien käytäntöjen suuntaan** lisäämällä koulutusta, varmistamalla kartoitusten toimeenpano ja vahvistamalla systemaattista vammaisten ihmisten osallistamista. Tärkeää olisi myös kirjata kehittämistarpeisiin, että tulevaisuudessa **liikuntapaikkarakentamisen esteettömyydessä tavoitellaan pidemmälle vietyä esteettömyyttä kuin rakennusmääräysten edellyttämä vähimmäistaso.**

 Vammaisten henkilöiden oikeuksien neuvottelukunta

 Jaana Huhta Merja Heikkonen

 puheenjohtaja pääsihteeri